“คกก.เฉพาะกิจฯ” ยังไม่เคาะ ผ่อนปรน เฟส 3-ลดเคอร์ฟิว เตรียมหารือต่อวันนี้!
"คกก.เฉพาะกิจฯ" ยังไม่เคาะ ผ่อนปรน เฟส 3-ลดเคอร์ฟิว เตรียมหารือต่อวันนี้! 
"คกก.เฉพาะกิจฯ" ยังไม่เคาะ ผ่อนปรน เฟส 3-ลดเคอร์ฟิว เตรียมหารือต่อวันนี้!
28 พ.ค. 2563

ผู้สื่อข่าวรายงานข่าวว่า ที่ประชุมคณะกรรมการเฉพาะกิจพิจารณาผ่อนคลายการบังคับใช้มาตรการในการป้องกันและยับยั้งการแพร่ระบาดของโรคติดต่อเชื้อไวรัสโควิด-19 ได้มีการประชุมหน่วยงานที่เกี่ยวข้องเพื่อพิจารณามาตรการผ่อนปรนมาตรการ กิจการและกิจกรรมในระยะที่ 3 รวมถึงการลดระยะเวลาการห้ามออกนอกเคหสถาน (เคอร์ฟิว)
โดยมีพล.อ.สมศักดิ์ รุ่งสิตา เลขาธิการสภาความมั่นคงแห่งชาติ (สมช.) ในฐานะประธานฯ พร้อมด้วยหัวหน้าศูนย์ปฏิบัติการต่างๆ ใน ศบค. แพทย์ผู้เชี่ยวชาญซึ่งเป็นที่ปรึกษาใน ศบค. รวมถึงตัวแทนหน่วยงานที่เกี่ยวข้อง เข้าร่วมประชุมเพื่อรับฟัง แลกเปลี่ยนความคิดเห็น เหตุผลในการพิจารณากิจการและกิจกรรม ที่จะได้รับการผ่อนปรนในระยะที่ 3 ซึ่งใช้เวลานานประมาณ 4 ชั่วโมง 30 นาที แต่ยังไม่ได้ข้อสรุปใดๆ เกี่ยวกับกิจการที่จะได้รับการผ่อนปรนในระยะที่ 3 เนื่องจากยังมีความเห็นที่หลากหลาย
ขณะที่ในบางประเด็นได้มอบหมายให้ไปจัดทำข้อมูลให้มีความชัดเจนมากขึ้น เช่น การปรับเวลาห้ามออกนอกเคหสถาน เบื้องต้นมีแนวโน้มจะให้ลดเวลาเคอร์ฟิว แต่ยังไม่มีข้อสรุปว่าจะเหลือกี่ชั่วโมง และให้เริ่มตั้งแต่เวลาใดและสิ้นสุดเวลาใด โดยมีหลายตัวเลือก จึงจะต้องให้ที่ประชุม ศบค.ชุดใหญ่ เป็นผู้พิจารณาในชั้นสุดท้ายอีกครั้ง
ส่วนเรื่องกีฬา เบื้องต้นมีแนวโน้มที่จะผ่อนปรนให้กีฬาประเภททีมได้ แต่ให้เล่นเพื่อสุขภาพหรือเพื่อการซ้อม แต่ยังไม่อนุญาตให้มีการแข่งขันใดๆ
ทั้งนี้ ในประชุมไม่ได้มีการหยิบยกเรื่องกีฬามวยมาหารือแต่อย่างใด เนื่องจากฝ่ายกระทรวงสาธารณสุข (สธ.)​ ยังกังวลว่าแม้จะมีการจัดการแข่งขันโดยไม่มีผู้ชม และให้ชมผ่านการถ่ายทอดสดทางโทรทัศน์ก็ยังเสี่ยงที่ประชาชนจะมานั่งจับกลุ่มเชียร์หน้าโทรทัศน์ ซึ่งอาจมีการตะโกนเชียร์ตามธรรมชาติของการชมกีฬามวย เสี่ยงต่อการระบาดของโควิด-19 เช่นเดียวกับเรื่องร้านนวด ที่ประชุมยังไม่ได้มีการหยิบยกมาหารือ
ส่วนที่มีกระแสข่าวว่า ในการผ่อนปรนระยะที่ 3 จะมีกิจการได้รับการอนุญาตให้เปิดมากขึ้นนั้น อาจจะไม่ได้เป็นอย่างนั้น แต่อาจเป็นเพียงการอนุญาตให้ทำกิจกรรมเพิ่มขึ้นในกิจการที่ได้รับการผ่อนปรนไปก่อนหน้านี้แล้ว
นอกจากนี้ ในส่วนของการเดินทางข้ามจังหวัด ไม่น่าจะมีปัญหาอะไร แต่ที่ประชุมมอบหมายให้หน่วยงานที่เกี่ยวข้องไปจัดทำรายละเอียด เพิ่มเติมในจังหวัดที่มีด่านชายแดน เพราะเกรงว่าหากมีการผ่อนปรนให้เดินทางข้ามจังหวัดจะส่งผลให้มีการข้ามแดนเข้ามาในประเทศด้วย ซึ่งอาจจะยากต่อการควบคุมการแพร่ระบาด อย่างไรก็ตาม จะยังมีการคงมาตรการกำจัดการเดินทางเข้าประเทศตามช่องทางต่างๆ เหมือนเดิม
อย่างไรก็ตาม คณะกรรมการเฉพาะกิจฯ จะมีการหารือต่อวันนี้ (28 พ.ค.63)​ หลังจากนำผลประชุมเสนอต่อนายกรัฐมนตรีในช่วงเช้าวันนี้ เวลา 09.00น. ก่อนที่จะเข้าสู่การประชุม ศบค.ชุดใหญ่วันที่ 29 พฤษภาคมนี้ เพื่อพิจารณาให้ความเห็นชอบ ก่อนที่นะเสนอเข้าสู่ที่ประชุมคณะรัฐมนตรี (ครม.) พิจารณาต่อไป